Kampung Parit Puasa

Kampung Parit Puasa ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Puasa merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Puasa telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Puasa sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 54 buah rumah yang telah dibina di sepanjang aliran Parit Puasa menuju ke muaranya di Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Puasa, mahupun di bahagian hilir.

 Geografi 
Kampung Parit Puasa merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Puasa ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Puasa ialah Parit Sulong, yang terletak pada bahagian timur laut daripadanya.

Kedudukan Kampung Parit Puasa berada pada bahagian barat laut Mukim Simpang Kiri. Kampung Parit Puasa dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Puasa.

 Kampung Parit Mustaffa di bahagian utara
 Kampung Parit Othman di bahagian utara
 Kampung Parit Laman di bahagian utara
 Kampung Parit Yusof di bahagian timur laut
 Kampung Parit Gawong di bahagian timur
 Kampung Parit Penghulu di bahagian tenggara
 Kampung Parit Mohamad di bahagian selatan
 Kampung Parit Maimon di bahagian selatan

Parit Puasa ialah sebatang parit buatan manusia yang mengairi kawasan Kampung Parit Puasa. Aliran air yang bergerak adalah linear, dari arah barat daya ke tenggara, dengan mengalir sepanjang kawasan petempatan manusia dan perladangan seperti tanaman kelapa sawit dan getah. Kepala air bagi Parit Puasa berada di kawasan belukar di timur laut Kampung Parit Puasa dan mengalir ke Sungai Simpang Kiri untuk bergabung dengan sungai itu sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Masjid Kampung Parit Puasa (atau Masjid Parit Puasa) ialah sebuah masjid di Kampung Parit Puasa. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101039.

Terdapat tiga buah surau di Kampung Parit Puasa.
 Surau 1 Parit Puasa, dengan kod pengenal pasti surau dalam portal Sistem Maklumat Imam dan Masjid (SISMIM) ialah 010112063.
 Surau 2 Parit Puasa, dengan kod pengenal pasti surau dalam portal Sistem Maklumat Imam dan Masjid (SISMIM) ialah 010112065.
 Surau 3 Parit Puasa, dengan kod pengenal pasti surau dalam portal Sistem Maklumat Imam dan Masjid (SISMIM) ialah 010112069.

 Rujukan 

Parit Puasa